Document ID: 32005D0752

32005D0752
L 282/20
SLUŽBENI LIST EUROPSKE UNIJE
ODLUKA KOMISIJE
od 24. listopada 2005.
o osnivanju stručne skupine za elektroničku trgovinu
(2005/752/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
budući da:
(1)
U okviru Direktive 2000/31/EZ Europskog parlamenta i Vijeća od 8. lipnja 2000. o određenim pravnim aspektima usluga informacijskog društva na unutarnjem tržištu, posebno elektroničke trgovine (Direktiva o elektroničkoj trgovini) (1), od država članica zatraženo je da odrede jedno nacionalno tijelo ili nekoliko njih za kontakt kako bi se povećala suradnja s ostalim državama članicama (članak 19.2. Direktive).
(2)
Nakon toga, Prvo izvješće o primjeni Direktive 2000/31/EZ o elektroničkoj trgovini (COM(2003) 702 završno od 21. studenoga 2003.) predvidjelo je u sedmom poglavlju da se Komisija sada „usredotoči na osiguranje praktičnog funkcioniranja administrativne suradnje i stalne razmjene informacija između Komisije i samih država članica”.
(3)
Nadalje, korisno je državama članicama dati mogućnost raspravljanja o problemima oko primjene Direktive o elektroničkoj trgovini i pitanjima koja se javljaju u području elektroničke trgovine. Također je važno ohrabriti i olakšati suradnju između njih i Komisije. Stručna skupina osigurat će koristan forum za razmjenu gledišta o praktičnoj provedbi i primjeni Direktive, uključujući informacije o pravilima ponašanja koja su sastavila strukovna udruženja i udruženja potrošača, pravila ponašanja u internetskom oglašavanju od strane zakonski uređenih struka; nacionalnu sudsku praksu koja se posebno odnosi na odredbe o odgovornosti; novi razvoji navedeni u članku 21. Direktive kao što je odgovornost ponuđača hiperlinkova i usluga pretraživačkih alata te postupci dojave i uklanjanja nezakonitih sadržaja; i za raspravljanje o mogućem području primjene naknadnih evaluacijskih izvješća o primjeni Direktive o elektroničkoj trgovini.
(4)
Uredba (EZ) br. 2006/2004 Europskog parlamenta i Vijeća od 27. listopada 2004. o suradnji između nacionalnih tijela odgovornih za izvršavanje zakona o zaštiti potrošača (Uredba o suradnji u zaštiti potrošača) (2) uspostavlja mrežu tijela javne vlasti odgovornih za zaštitu gospodarskih interesa potrošača, djelomično usklađuje njihove istražne i izvršne ovlasti i osigurava dogovore o uzajamnoj pomoći između njih. Odredbe Direktive 2000/31/EZ koje štite gospodarske interese potrošača nalaze se u području primjene Uredbe. Primjereno je stoga da Odbor osnovan za provedbu Uredbe (EZ) br. 2006/2004 redovito obavješćuje stručnu skupinu za elektroničku trgovinu o svojim aktivnostima koje bi za nju mogle biti relevantne,
ODLUČILA JE:
Članak 1.
Osniva se stručna skupina za elektroničku trgovinu (dalje u tekstu skupina).
Članak 2.
Zadaća
Komisija se može savjetovati sa skupinom o bilo kojim pitanjima u vezi s Direktivom o elektroničkoj trgovini. To, među ostalim, obuhvaća sljedeća područja:
-
administrativnu suradnju u okviru postupka iz članka 3. stavaka od 4. do 6. radi ograničavanja slobode pružanja usluga kad je riječ o određenom pružatelju usluga informacijskog društva,
-
informacije o pravilima ponašanja koje su na razini Zajednice sastavila trgovinska, stručna i potrošačka udruženja ili organizacije kako bi pridonijela pravilnoj provedbi članaka od 5. do 15. Direktive (članak 16. Direktive),
-
pravila ponašanja kod internetskog oglašavanja od strane zakonski uređenih struka (članak 8. Direktive),
-
nacionalna sudska praksa, posebno u vezi s odredbama o odgovornosti, uključujući odluke donesene u okviru izvansudskog rješavanja sporova (članak 17. i članak 19. stavak 5. Direktive),
-
područja koja su trenutačno izvan područja primjene odjeljka Direktive o odgovornosti, ali su navedena u članku 21. kao što su: postupci dojave i uklanjanja nezakonitih sadržaja, hiperlinkovi i pretraživači,
-
područje primjene naknadnih evaluacijskih izvješća o primjeni Direktive o elektroničkoj trgovini (članak 21. Direktive).
Predsjednik skupine može predložiti da se Komisija savjetuje sa skupinom o bilo kojem pitanju u vezi s tim.
Pitanja administrativne suradnje unutar područja primjene Uredbe (EZ) br. 2006/2004 vezano uz odredbe Direktive 2000/31/EZ koje štite interese potrošača trebao bi također uređivati Odbor osnovan za provedbu Uredbe (EZ) br. 2006/2004. On će redovito obavješćivati Stručnu skupinu.
Članak 3.
Sastav - imenovanje
1. Članovi skupine trebali bi biti nacionalne kontaktne točke imenovani člankom 19. stavkom 2. Direktive o elektroničkoj trgovini (jedan član po državi članici) i predstavnici Komisije.
2. Broj članova skupine odgovara broju država članica Europske zajednice i predstavnika Komisije.
3. Članovi ostaju na funkciji do njihove zamjene ili do kraja njihova mandata.
4. Članovi koji više ne mogu učinkovito doprinijeti radu skupine, koji daju ostavku ili ne poštuju uvjete utvrđene člankom 3. stavkom 1. ili člankom 287. Ugovora mogu biti zamijenjeni drugim članom za preostali dio mandata.
Članak 4.
Djelovanje
Skupinom predsjedava predstavnik Komisije.
Skupina može u dogovoru s Komisijom osnovati radne skupine za proučavanje posebnih tema na temelju mandata. Radne skupine raspustit će se čim istekne njihov mandat.
Komisija može pozvati stručnjake i promatrače s posebnim znanjima da sudjeluju u radu skupine i/ili radnih skupina.
Informacije dobivene za vrijeme rada skupine ili podskupina ne mogu se širiti ako Komisija smatra da su povjerljive.
Stručna skupina za elektroničku trgovinu donosi pravilnik na temelju predloška koji je usvojila Komisija (Prilog III. SEC(2005) 1004).
Članak 5.
Sastanci
Skupina i podskupine u pravilu se sastaju u prostorima Komisije u sastavu i prema rasporedu koji određuje Komisija.
Komisija pruža usluge tajništva skupini. Zainteresirani članovi Komisije mogu biti nazočni sastancima skupine i radnih skupina i mogu sudjelovati u raspravama.
Komisija može objavljivati na Internetu, na izvornom jeziku predmetnog dokumenta, bilo koji zaključak, sažetak, djelomičan zaključak ili radni dokument vezan za skupinu ili njene radne skupine.
Članak 6.
Troškovi sastanaka
Komisija nadoknađuje putne troškove i dnevnice članovima, promatračima i stručnjacima vezano za aktivnosti skupine u skladu s odredbama koje su na snazi u Komisiji. Za obavljanje svojih dužnosti ne primaju naknadu.
Članak 7.
Stupanje na snagu
Odluka stupa na snagu na dan objave u Službenom listu Europske unije.
Sastavljeno u Bruxellesu 24. listopada 2005.

Labels: 10
3
15